**OTSUS**

Liiva, .... 2023 nr

**Muhu valla üldplaneeringu teemaplaneeringu algatamine ja keskkonnamõjude strateegilise hindamise algatamata jätmine**

Vabariigi Valitsus algatas 18.06.2020 korraldusega nr 213 Suure väina püsiühenduse ja selle toimimiseks vajaliku taristu riigi eriplaneeringu ja keskkonnamõjude strateegilise hindamise (KSH) koostamise, kuid Vabariigi Valitsuse 11.05.2023 korraldusega nr 129 eriplaneeringu ja KSH koostamine lõpetati. Riigi eriplaneeringu ja KSH koostamise eesmärk oli kavandada püsiühendus üle Suure väina mandrilt Muhu saarele. Riigi eriplaneeringu tulemusel pidi valmima mereala ja maismaad hõlmav terviklik ruumilahendus püsiühenduse ja sellega funktsionaalselt koos toimivate ehitiste tarbeks. Planeeringuala hõlmas Muhu vallas oluliselt suuremat territooriumi kui üldplaneeringus sillatrasside tarbeks reserveeritud. Riigi eriplaneering lõpetati planeerimisseaduse (PlanS) § 29 lõike 1 punkti 3 alusel eelkõige põhjusel, et planeeringu koostamise korraldaja eelarves puudusid vahendid Suure väina püsiühenduse riigi eriplaneeringu koostamiseks. Samuti ei nähtud võimalust eraldada ettenähtavas tulevikus planeeringu koostamise korraldajale eelarvelisi vahendeid.

Kuigi eriplaneeringu koostamine lõpetati, jäid siiski kehtima nii maakonnaplaneeringutes kui üldplaneeringutes sätestatud võimalikku püsiühendust puudutavad regulatsioonid.

Saare maakonnaplaneeringus on määratletud Suure väina püsiühenduse rajamiseks trassikoridoride maismaa-osa põhimõttelised asukohad ning sätestatud nende maakasutustingimused. Lähtuvalt maakonnaplaneeringust on trassikoridorid ning nendega kaasnevad maakasutuse piirangud kantud ka Muhu valla üldplaneeringusse. Kuivastu ja Võiküla külades on reserveeritud 100 m laiused trassikoridorid võimalike sildade rajamiseks. Lõunapoolseima trassi lõunapoolseim trassikoridor on reserveeritud 300 m laiuselt, võimaldamaks tunneli rajamist. Üldplaneeringuga on sätestatud trassikoridorides paikneva ala kasutamise põhimõtted.Vastavalt PlanS § 75 lõike 1 punktile 1 on üldplaneeringu ülesandeks transpordivõrgustiku ja muu infrastruktuuri, sealhulgas kohalike teede, raudteede, sadamate ning väikesadamate üldise asukoha ja nendest tekkivate kitsenduste määramine.

PlanS § 27 lg 1 kohaselt on riigi eriplaneeringu eesmärk sellise olulise ruumilise mõjuga ehitise püstitamine, mille asukoha valiku või toimimise vastu on suur riiklik või rahvusvaheline huvi. Riigi eriplaneering koostatakse eelkõige maakonnaüleste huvide väljendamiseks. PlanS § 27 lg 2 kohaselt tuleb riigi eriplaneering koostada riigi territooriumi või selle osa kohta riigimaantee ja selle toimimiseks vajalike ehitiste püstitamiseks, kui ehitis vastab PlanS § 27 lg-s 1 nimetatud tingimustele. PlanS § 6 p 13 kohaselt on oluline ruumiline mõju selline mõju, millest tingitult muutuvad eelkõige transpordivood, saasteainete hulk, külastajate hulk, visuaalne mõju, lõhn, müra, tooraine või tööjõu vajadus ehitise kavandatavas asukohas senisega võrreldes oluliselt ning mille mõju ulatub suurele territooriumile. Suure väina püsiühendus on olulise ruumilise mõjuga ehitis eelkõige seetõttu, et püsiühendusest tingituna muutuvad transpordivood ja külastajate hulk ning kavandataval püsiühendusel on visuaalne mõju. Nimetatud mõjud ulatuvad suurele territooriumile.

Suure väina püsiühenduse asukohavaliku ja toimimise osas on siseriiklik ja võimalik rahvusvaheline huvi. Suur riiklik huvi Suure väina püsiühenduse vastu seisneb vajaduses tagada Saare maakonnale toimiv ja turvaline ligipääs aga ka selles, et ehitisega võib kaasneda oluline negatiivne mõju üleriigilise tähtsusega avalikele huvidele, mh merekeskkonnale, Natura aladele jt piirkonna loodusväärtustele. Võimalik rahvusvaheline huvi Suure väina püsiühenduse vastu on seotud piiriülese mõju hindamise juhtumiga, kuhu tuleb kaasata naaberriigid ning kavandatav tegevus võib mõjutada väljasuremisohus oleva ja HELCOM-i punasesse nimekirja kantud loomaliigi (viigerhüljes, *Pusa hispida*) elupaikasid ja liikumisteid.

Lähtudes eelnevast on Suure väina püsiühendus riigi eriplaneeringu kohustuslik objekt PlanS § 27 lõigete 1 ja 2 kohaselt.

Riigi eriplaneeringu koostamise oluliseks etapiks on asukoha eelvaliku tegemine. Asukoha eelvalik on kavandatavale ehitisele sobivaima asukoha või maa-ala valimine erinevate võimalike asukohtade kaalumise teel. Planeerimisseaduses on sätestatud eelvaliku tegemise menetluskord. Maakonnaplaneeringu ning üldplaneeringu koostamisel ei ole läbi viidud asukoha eelvaliku menetlust ning eriplaneeringu koostamisel ei pea lähtuma üldplaneeringus kinnitatud trassialternatiividest.

Sillatrassid reserveeriti Muhu valla eelmises üldplaneeringus Maanteeameti palvel. Reserveering seati tingimusel, et kuna üldplaneeringu kehtestamise ajaks ei olnud lõplikult otsustatud ühegi konkreetse variandi kasuks, siis peale seda, kui trassivalik selgub, oleks jäänud kehtivaks reserveering vaid valitud trassikoridoril. Üldplaneering kehtestati 2008. aastal. Tänaseks on sillatrassidest tulenevad kitsendused kehtinud maaüksustel 15 aastat, mis on oluliselt piiranud maaomanike võimalusi oma vara vabalt kasutada, vähendanud kinnisvara väärtust ning takistanud maaomanikel pikaajalisemaid plaane teha. Täna, mil Vabariigi Valitsus on eriplaneeringu koostamise lõpetanud ning koalitsioonileppes kokku leppinud, et tagatakse parvlaeva- ja lennuühendused saartega vähemalt senisel tasemel ning analüüsitakse parandamise võimalusi ja lähiaastatel ei ole kavas Suure väina püsiühenduse eriplaneeringu koostamisega jätkata, on maa kasutuspiirangu säilitamine maakonnaplaneeringus ja Muhu valla üldplaneeringus põhjendamatu ning riivab maaomanike õigusi oma vara kasutada.

Lähtuvalt eelnevast soovib Muhu Vallavolikogu algatada üldplaneeringu teemaplaneeringu, millega lahendataks püsiühenduse tarbeks reserveeritud trassikoridoride teema ning tehtaks ettepanek ka Saare maakonnaplaneeringu muutmiseks. Teemaplaneeringu planeeringuala paikneb Saare maakonnas Muhu vallas Võiküla ja Kuivastu külade territooriumil. Planeeringuala suurus on ligikaudu 78 ha. Planeeringuala piir on esitatud käesoleva otsuse lisas 1.

Teemaplaneeringu tulemusel soovitakse muuta Muhu valla üldplaneeringu peatükki 6.7.6 „Suure väina püsiühendus“. Kavas on loobuda konkreetsete trassikoridoride reserveerimisest. Hetkel reserveeritud trassikoridoride aladel jääksid kehtima samad ehitus- ja kasutustingimused nagu ümbritsevatel aladel. Alale täiendavate tingimuste seadmist ei kavandada ning piirkonna arendus toimub üldiste maakasutustingimuste alusel.

PlanS § 74 lõike 4 kohaselt tuleb üldplaneeringu teemaplaneeringu koostamisel anda eelhinnang ja kaaluda keskkonnamõju strateegilist hindamist, lähtudes keskkonnamõju hindamise ja keskkonnajuhtimissüsteemi seaduse § 33 lõigetes 4 ja 5 sätestatud kriteeriumidest ning § 33 lõike 6 kohaste asjaomaste asutuste seisukohtadest. Tulenevalt eelnevast on Muhu Vallavalitsus koostanud keskkonnamõjude eelhinnangu (käesoleva otsuse lahutamatu Lisa 2).

Vastavalt KeHJS § 33 lõikele 6 esitas Muhu Vallavalitsus käesoleva otsuse eelnõu asjaomastele asutustele seisukoha võtmiseks.

Keskkonnaamet asus oma ........2023. a kirjas nr ............seisukohale, et ........

Transpordiamet asus oma ........2023. a kirjas nr ............. seisukohale, et ............

Muinsuskaitseamet asus oma ........2023. a kirjas nr ............... seisukohale, et ..........

Regionaal- ja Põllumajandusministeerium asus oma ........2023. a kirjas nr ............... seisukohale, et ...................

Lähtudes keskkonnamõjude eelhinnangu tulemustest, asjaomaste asutuste seisukohtadest, arvestades arendustegevuse väikest mastaapi, olemasolevat hoonestust ning asustusstruktuuri, leiab Muhu Vallavolikogu, et kavandatava tegevusega ei kaasne olulist keskkonnamõju, mida peaks hindama läbi keskkonnamõjude strateegilise hindamise.

Võttes aluseks kohaliku omavalitsuse korralduse seaduse § 22 lg 1 p 31, planeerimisseaduse § 74 lg 4, § 77 lg 1, keskkonnamõju hindamise ja keskkonnajuhtimissüsteemi seaduse § 31 p 1, § 33 lg 2 p 2, § 34 lg 2, § 35 lg 3 alusel, juhindudes Muhu Vallavolikogu 16.04.2014 otsusest nr 30 “Kehtestatud üldplaneeringu ülevaatamine”, Muhu Vallavolikogu

O t s u s t a b:

1. Algatada Muhu valla üldplaneeringu Suure väina püsiühenduse trassikoridoride teemaplaneeringu koostamine.
2. Teemaplaneeringu algatamise eesmärgiks on Muhu valla üldplaneeringus käsitletud transpordivõrgustiku muutmine püsiühenduse tarbeks reserveeritud trassikoridoride osas ning ettepaneku tegemine Saare maakonnaplaneeringu muutmiseks antud küsimuses.
3. Teemaplaneeringu planeeringuala paikneb maismaal Saare maakonnas Muhu vallas Võiküla ja Kuivastu küla territooriumil. Planeeringuala suurus on 78 ha. Planeeringuala piir on esitatud käesoleva otsuse lisas 1.
4. Mitte algatada keskkonnamõju strateegilist hindamist Muhu valla üldplaneeringu teemaplaneeringule.
5. Muhu Vallavalitsusel korraldada püsiühenduse trassikoridoride üldplaneeringu teemaplaneeringu koostamine ja täita planeerimisseadusega planeeringu koostamise korraldajale antud ülesanded.
6. Muhu Vallavalitsusel korraldada hange üldplaneeringu teemaplaneeringu koostaja leidmiseks ja sõlmida vastavasisuline hankeleping.
7. Muhu Vallavalitsusel avaldada teade käesolevast otsusest 14 päeva jooksul Ametlikes Teadaannetes ja Muhu valla veebilehel ning 30 päeva jooksul ajalehtedes Meie Maa ning Muhulane.
8. Käesoleva otsusega saab tutvuda Muhu vallamajas, Liiva külas tööpäeviti vallamaja lahtiolekuaegadel ning valla veebilehel aadressil: www.muhu.ee.
9. Otsus jõustub teatavakstegemisest.

*/allkirjastatud digitaalselt/*

Ain Saaremäel
Volikogu esimees

LISA 1

Muhu valla üldplaneeringu Suure väina trassikoridoride teemaplaneeringu planeeringuala

